Töle bin piiri

Töle bin piiri (kaz. Төле би ауданы, Töle bi audany) on hallintopiiri Türkıstanin alueella Kazakstanissa. Sen keskus on Leñgırin kaupunki. Piirin pinta-ala on 3 100 neliökilometriä. Siellä oli arviolta 121 898 asukasta vuonna 2026. Töle bin piiri rajoittuu pohjoisessa Sairamin ja Tülkıbasin ja etelässä Qazyğūrtin piireihin, lännessä Şymkentin kaupunkiin, koillisessa Jambylin alueen Jualyn piiriin ja Kirgisian Talasin alueeseen sekä kaakossa Uzbekistanin Taškentin alueeseen. Se on pinnanmuodostukseltaan vuoristoa ja kumpuilevaa tasankoa. Idässä ovat Talasin Alatau ja Maidantalvuoret ja kaakossa Ögem- ja Qarjantauvuoret. Korkein kohta on Sairam (4 338 metriä). Piirin pohjois- ja länsiosien tasangot ja laaksot sopivat maanviljelyyn ja karjanhoitoon. Hyötykaivannaisiin kuuluvat ruskohiili ja rakennusaineet. Seudulla vallitsee mannerilmasto. Talvet ovat leutoja ja kesät kuumia ja kuivia. Keskilämpötila on tammikuussa –3:sta –9:ään ja heinäkuussa 24–26 astetta. Vuotuinen sademäärä on lännessä 450 ja idässä 650 millimetriä. Jokia ovat Aqsu, Sairamsu, Badam ja Toğyz. Kasvillisuus on etupäässä ruohoaroa. Vuorten rinteillä kasvaa hedelmäpuita. Eläinkuntaan kuuluvat susi, karhu, ilves, lumileopardi, argaali ja siperianvuohi sekä maakotkan, aavikkohaukan, vuoripyyn ja lumikanan kaltaiset lintulajit. Piirissä sijaitsee Aqsun–Jabağylyn luonnonpuisto matkailukohteineen. Vuonna 1932 perustettu Leñgırin piiri nimettiin vuonna 1991 kazakkipäällikkö Töle Älıbekūlyn mukaan. Piiriin kuuluvat Leñgırin kaupunki sekä Alataun, Aqqūmin, Bırınşı Mamyrin, Joğarğy Aqsun, Kemeqalğanin, Kielıtasin, Köksaiaqin, Qaratöben, Qasqasun, Qoğalyn, Tasaryqin ja Zertasin kyläpiirikunnat. Kaupunkiväestön osuus on 27,9 prosenttia. Asukkaista on vuoden 2026 arvion mukaan 68,0 prosenttia kazakkeja, 19,5 prosenttia uzbekkeja, 4,2 prosenttia venäläisiä, 2,4 prosenttia azereja, 2,2 prosenttia turkkilaisia ja 1,2 prosenttia kurdeja. Piiristä on maantie- ja rautatieyhteydet Şymkentiin. Asukkaiden pääelinkeinot ovat karjanhoito (lampaita, nautoja ja hevosia) sekä viljan, öljykasvien, perunan, vihannesten ja hedelmien viljely. Lisäksi on elintarvike-, tekstiili- ja konepajateollisuutta. Lähteet Aiheesta muualla Piirin sivusto